Nariadenie Rady (EHS) č. 234/79
z 5. februára 1979
o postupe pre úpravy nomenklatúry Spoločného colného sadzobníka používaného pre poľnohospodárske výrobky
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na nariadenie Rady (EHS) č. 827/68 z 28. júna 1968 o spoločnej organizácii trhu s určitými výrobkami uvedenými v prílohe II zmluvy [1], naposledy zmenené a doplnené nariadením (EHS) č. 1117/78 [2], najmä na jeho článok 6,
so zreteľom na návrh Komisie [3],
so zreteľom na stanovisko Európskeho parlamentu [4],
keďže výrobky podliehajúce rôznym dovozným poplatkom by mali mať samostatný opis v nomenklatúre Spoločného colného sadzobníka, aby sa zabezpečilo správne uplatňovanie dovozných poplatkov; keďže pre tento cieľ väčšina poľnohospodárskych základných nariadení stanovuje osobitné pravidlá pre dovozné poplatky, iné ako clá;
keďže pri absencii takýchto ustanovení je potrebné doplniť nariadenie Rady (EHS) č. 2358/71 z 26. októbra 1971 o spoločnej organizácii trhu s osivami [5], naposledy zmenené a doplnené nariadením (EHS) č. 1346/78 [6], a nariadenie Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [7], naposledy zmenené a doplnené nariadením (EHS) č. 1766/78 [8];
keďže nomenklatúra Spoločného colného sadzobníka vychádza z nomenklatúry Rady pre colnú spoluprácu; keďže nomenklatúra Spoločného colného sadzobníka sa musí upraviť nielen v súlade so zmenami a doplneniami v nomenklatúre Rady pre colnú spoluprácu, ale aj kvôli tomu, aby sa zabezpečila zhoda textov v rôznych jazykoch; keďže aj napriek tomu, že takéto úpravy sú technického charakteru a nemajú vplyv na clá, v určitých prípadoch sa musia zaviesť pomocou nariadení opierajúcich sa o článok 43 zmluvy;
keďže v mnohých nariadeniach Rady sa používa nomenklatúra Spoločného colného sadzobníka ako prostriedok na rozlíšenie medzi rôznymi kategóriami tovarov a na opis výrobkov;
keďže zmeny a doplnky nomenklatúry Spoločného colného sadzobníka si môžu vyžiadať úpravy týchto nariadení;
keďže existujúce postupy nie vždy umožňujú, aby sa príslušné nariadenia upravili dostatočne rýchlo; keďže z hľadiska technického charakteru takýchto úprav sa zdá byť žiaduce zaistiť, aby sa tieto úpravy mohli vykonať po konzultácii s Výborom pre nomenklatúru Spoločného colného sadzobníka v súlade s postupom stanoveným v článku 38 nariadenia Rady č. 136/66/EHS z 22. septembra 1966 o ustanovení spoločnej organizácie trhu s olejmi a tukmi [9], naposledy zmeneného a doplneného nariadením (EHS) č. 1562/78 [10], alebo v príslušných ustanoveniach ostatných nariadení o spoločnej organizácii trhu s poľnohospodárskymi výrobkami,
PRIJALA TOTO NARIADENIE:
Článok 1
Nasledujúce ustanovenie sa vkladá ako článok 8a do nariadenia (EHS) č. 2358/71 a ako článok 22a do nariadenia (EHS) č. 1035/72:
"Všeobecné pravidlá pre výklad nomenklatúry Spoločného colného sadzobníka a osobitné pravidlá na jej uplatňovanie sa vzťahujú na colnú klasifikáciu výrobkov, na ktoré sa vzťahuje toto nariadenie; colná nomenklatúra, vyplývajúca z uplatňovania tohto nariadenia, sa začlení do Spoločného colného sadzobníka."
Článok 2
1. Nomenklatúra Spoločného colného sadzobníka uplatniteľná na výrobky zahrnuté do spoločnej organizácie trhu sa môže po konzultácii s Výborom pre nomenklatúru Spoločného colného sadzobníka upraviť v súlade s postupom stanoveným v článku 38 nariadenia č. 136/66/EHS a v príslušných článkoch v ostatných nariadeniach o spoločnej organizácii trhov, ak tieto úpravy
- sú kvôli zmene nomenklatúry Rady pre colnú spoluprácu alebo
- sú nevyhnutné na zabezpečenie zhody textu v rôznych jazykoch.
2. Opis výrobkov a odkazy na položky Spoločného colného sadzobníka a podpoložky v nariadeniach Rady sa môžu upraviť podľa rovnakého postupu, ak sú tieto úpravy kvôli úpravám v nomenklatúre Spoločného colného sadzobníka uvedeným v odseku 1 alebo kvôli právnemu aktu Rady.
3. Na účely tohto nariadenia sa Výbor zriadený podľa článku 37 nariadenia č. 136/66/EHS týmto určuje za kompetentný vo vzťahu k výrobkom, na ktoré sa vzťahuje nariadenie (EHS) č. 827/68.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 5. februára 1979